**Nagyér Község Önkormányzati Képviselőtestületének**

**7/2015.(III.30.) önkormányzati rendelete**

**az avar és kerti hulladék nyílt téri égetésének szabályairól**

Nagyér Község Önkormányzati Képviselő-testülete az Alaptörvény 32. cikk (2) bekezdésében és a környezet védelmének általános szabályairól szóló 1995. évi LIII. tv. 48.§ (4) bekezdésének b. pontjában kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 11. és 19. pontjában meghatározott feladatkörében eljárva a következőket rendeli el:

**1.§** A rendelet hatálya Nagyér település belterületi ingatlanain keletkező avar és kerti hulladék nyílt téri égetésére (továbbiakban: **Égetés**) terjed ki.

**2.§** (1)Égetéssel az ingatlanban, valamint az azt határoló közterületen keletkezett avar, kerti hulladék semmisíthető meg.

(2) Égetéssel tilos megsemmisíteni

a) avarral, kerti hulladékkal együtt kommunális, illetve ipari eredetű vagy veszélyes hulladékot,

b) lábon álló növényzetet,

c) tarlót.

**3.§** (1) Égetést évente

a) február 1. és április 30.,

b) szeptember 15. és november 30.

napja között szabad naponta 9-16 óra közötti időben. A határidők kezdő és utolsó napján az égetés végezhető.

(2) Az (1) bekezdésben meghatározott határidőkön belül vasárnap és ünnepnapokon az égetés nem engedélyezett.

(3)Országos vagy helyi tűzgyújtási tilalom ideje alatt avar és kerti hulladék égetése tilos.

**4.§** (1) Avart és kerti hulladékot csak kialakított tűzrakó helyen és telken (ingatlanon) belül szabad égetni.

(2) A tűzrakó helyet épülettől és egyéb éghető anyagtól olyan távolságra kell elhelyezni, hogy az égetés azokra veszélyt ne jelentsen.

(3) Közterületen avar és kerti hulladék égetése tilos.

**5.§** (1) Az égetést úgy kell végezni, hogy az az emberi egészséget és a környezetet ne károsítsa.

(2) Az égetést szélcsendes időben, kellően száraz avar és kerti hulladék esetén szabad végezni.

(3) Az égetés során az égetés folyamatának gyorsítására éghető folyadék nem alkalmazható.

(4) A nyílt téri tüzet őrizetlen hagyni nem szabad. A tűz továbbterjedésének veszélye, illetve egyéb veszély esetén a tüzet azonnal el kell oltani.

(5) Az égetés helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetve a tűz eloltható.

(6) Az égetés végén meg kell győződni arról, hogy a tűz elhamvadt, és gondoskodni kell a visszamaradt parázs vagy hamu belocsolásáról, vagy földréteggel történő lefedéséről.

**6.§** Ez a rendelet 2015. április 1. napján lép hatályba.

 Lőrincz Tibor Dr. Sarkadi Péter

 polgármester jegyző

**Kihirdetve:** Nagyér, 2015. március 30. napján

 Dr. Sarkadi Péter

 jegyző